<classify> WAZIRI wa Ardhi, Nyumba na Mendeleo ya Makazi, William Lukuvi amemnyanganya umiliki wa ardhi na jengo la ghorofa nne mtu aliyeshirikiana na Kamishina wa Hati wizarani yake, kumdhulumu Ramadhani Sood Balenga aliyekuwa mmiliki halali, hali iliyomfanya kupata matatizo ya akili. Katika ziara yake maeneo ya Kigogo na Msimbazi Centre jijini Dar es Salaam jana, Lukuvi alisema kutokana na hali hiyo, amemwondoa kazini kamishina aliyehusika kumnyanganya umiliki mmililiki halali. Nafasi yake imeshikwa na Davis Mshendwa. Aidha, amemwagiza mmiliki wa kituo cha mafuta cha Victoria Service Station kilichopo Msimbazi Centre kwenda ofisini kwake jijini Dar es Salaam kesho Ijumaa akiwa na nyaraka zote, anazodhani zinahalalisha umiliki wake kutoka kwa Kanisa Katoliki Jimbo Kuu la Dar es Salaam.Awali katika taarifa yao, Mwenyekiti wa Kamati ya Ardhi ya Jimbo Kuu Katoliki la Dar es Salaam, Albert Singombe na Paroko wa Parokia ya Msimbazi jimboni humo, Padri Gregory Josephat, walimwambia waziri kuwa eneo hilo ni mali ya kanisa na wanayo hati halali tangu mwaka 1965.Waziri aliwataka pia kufika ofisini kwake kesho. Kuhusu hati na jengo la Ramadhani lililopo maeneo ya mzunguko wa Kigogo wilayani Ilala, Lukuvi alisema: Hati hiyo iliyotolewa kwa Hans Macha kinyume cha taratibu imefutwa na huyu Ramadhani Sood Balenga ndiye mmiliki halali wa hati hiii na jengo hili.Aliongeza: Hata huyo msajili aliyefuta hati halali na hata kukiuka uamuzi wa Mahakama kuwa huyu Ramadhani ndiye mmiliki, nimemwondoa kazini na nafasi yake tayari nimemkabidhi mwingine Mshendwa. Mbele ya Mjumbe wa Mtaa wa Kigogo, Hassan Njogani, Ofisa Mtendaji wa Kata ya Kigogo, Osiligi Losai na wananchi wa eneo hilo, Lukuvi alisema: Kuanzia sasa huyu Ramadhani ndiye mwenye hati na mmiliki halali wa jengo hili. Mwingine yeyote atakayekuja kusema hapa ni kwake, anavunja sheria. Aliwaagiza walinzi wote wa Hans Macha ambaye hakuwapo katika tukio hilo, kuondoka mara moja.Kuhusu wapangaji, wakubaliane sasa na huyu Ramadhani, lakini walinzi wote wa Macha waondoke, aliagiza. Awali, Ramadhani alisema alikuwa akishirikiana na Macha katika biashara na mtaji wake ulipoyumba, alianza kutafuta mkopo wa Sh milioni 500 katika benki.Macha akasema ananichukulia mkopo CRDB, nilipomkabidhi hati kutafutia mkopo akaja akafukuza hata mlinzi wakati mimi nikiendelea kutibiwa kichaa na mke wangu amenikimbia, alisema Ramadhani. Kuhusu sababu za matatizo ya afya ya akili kwa Ramadhani, Lukuvi alisema: Kunyanyganywa jengo kama hili siyo mchezo. Ndiyo maana Serikali ya Rais Dk John Magufuli haitaki mchezo wa namna hii uendelee na haijalala; inaendelea kusimamia haki za watu wakiwamo wanyonge... Kuna mchezo mchafu unafanyika watu wanadhulumiwa, wakati wa mambo ya namna hiyo umekwisha. Akizungumza katika eneo la Msimbazi kilipo kituo cha mafuta cha Victoria Service Station, Lukuvi alisema: Kwa mara ya kwanza leo ndipo nasikia Mwarabu kumuuzia eneo Mswahili, badala ya Mswahili kumuuzia Mwarabu... Halafu, Waarabu kwa biashara hii ya mafuta mpaka ifike hatua akuuzie wewe kama huyu mmiliki anavyosema eti ameuziwa na Hawel Abdallah Thabit Hawel, ujue kuna bomu hapo na hapa ndugu yangu umeingizwa mkenge.Aliongeza: Askofu Nzigilwa Askofu Msaidizi wa Jimbo Katoliki la Dar es Salaam, Eusebius Nzigilwa alikuja pale ofisini akanionesha hati zote; tumezichunguza na kuangalia nakala zetu, tumejiridhisha kuwa bado eneo hili ni mali halali ya kanisa maana hati bado ni hai. Waliotoa hati ni wasaidizi wangu ambao labda walikuwa wanahongwa na ndiyo maana maelezo ya awali ya kanisa nimeridhika nayo, aliongeza.  <topic>: KITAIFA 